作者：无名氏
词牌/韵律：十二时・忆少年

paragraphs: 治平时。
暂垂帘，佑圣子、解危疑。
坐安天下逾岁。
厌避万机。
退处宸闱。
殿开庆养，志入希夷。
扶皓日，浴咸池。
看神孙、抚御千载，重雍累熙。
四方钦仰洪慈。
阴德远，仁功积，欢养罄九域，礼无违。
事难期。
乘霞去，乍睹升仙，诰下九围。
泣血涟如，更鸾车、动春晚、雾暗翠旗。
路指嵩伊。
薤歌凤吹。
悠扬逐风悲。
珠殿悄，网尘垂。
空坐湿，罔极吾皇孝思。
镂玉写音徽。
彤管炜，青编纪，宁更羡周雅，播声诗。